Diari Oficial de la Generalitat Valenciana


Sumari del DOGV 9888, del 09-07-2024 (2024/6719)

RESOLUCIÓ de 3 de juliol de 2024, de la Vicepresidència Segona i Conselleria de Serveis Socials, Igualtat i Habitatge, per la qual es convoquen per a l'exercici 2024 les subvencions dirigides a la realització de programes d'interés general per a atendre fins de caràcter social amb càrrec al tram autonòmic de l'assignació tributària del 0,7 % de l'Impost sobre la Renda de les Persones Físiques.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9888

Data del DOGV
:   09-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6719


Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Anàlisi jurídica

RESOLUCIÓ de 3 de juliol de 2024, de la Vicepresidència Segona i Conselleria de Serveis Socials, Igualtat i Habitatge, per la qual es convoquen per a l'exercici 2024 les subvencions dirigides a la realització de programes d'interés general per a atendre fins de caràcter social amb càrrec al tram autonòmic de l'assignació tributària del 0,7 % de l'Impost sobre la Renda de les Persones Físiques. [2024/6719]  
Mitjançant l'Orde 8/2019, de 7 de setembre, de la Vicepresidència i Conselleria d'Igualtat i Polítiques Inclusives, s'establixen les bases reguladores per a la concessió de subvencions dirigides a la realització de programes d'interés general per a atendre fins de caràcter social amb càrrec al tram autonòmic de l'assignació tributària del 0,7 % de l'impost sobre la renda de les persones físiques (DOGV 8632/11.09.2019; d'ara en avant Orde 8/2019).  
El Pla Estratègic de Subvencions de la Vicepresidència Segona i Conselleria de Serveis Socials, Igualtat i Habitatge per al període 2024-2026 (DOGV 9875/20.06.2024) preveu entre els seus objectius estratègics potenciar la inclusió social de les persones o les famílies en situació de vulnerabilitat mitjançant la realització de projectes socials d'interés general desenvolupats per entitats del tercer sector d'acció social per al que estan previstes ajudes per a finançar programes d'interés general per atendre fins d'interés social amb càrrec del 0,7 per 100 de l'Impost sobre la Renda de les Persones Físiques en la Comunitat Valenciana.  
En virtut del que s'ha exposat en l'exercici de la competència atribuïda per l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, Llei 1/2015), en relació amb el Decret 132/2023, de 10 d'agost, del Consell, pel qual aprova el Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, resolc:  
  
Primer. Objecte  
Convocar per a l'exercici 2024 subvencions dirigides a la realització de programes d'interés general per a atendre fins de caràcter social amb càrrec al tram autonòmic de l'assignació tributària del 0,7 % de l'impost sobre la renda de les persones físiques a la Comunitat Valenciana, en règim de concurrència competitiva, d'acord amb el que es disposa en l'article 22.1 de la Llei 38/2003, de 17 de novembre, general de subvencions, i en els articles 164 i 166 de la Llei 1/2015.  
  
Segon. Finalitat de les subvencions  
La finalitat de les subvencions que es convoquen és finançar els programes d'interés general per a atendre fins d'interés social destinats a cobrir les necessitats específiques d'assistència social dirigides a l'atenció de les persones en situació de pobresa i exclusió social o que es troben en altres situacions d'especial vulnerabilitat a la Comunitat Valenciana.  
  
Tercer. Quantia de les subvencions   
En l'aplicació pressupostària I37459407PF48925 G313E00 dels pressupostos de la Generalitat per a l'exercici 2024, existix la dotació econòmica següent: en la línia de subvenció S0323 del capítol 4 de gastos, dotada amb 68.805.296 euros, destinada a finançar gastos de naturalesa corrent, eixos de treball 1 a 15 que s'indiquen a continuació, i de la línia de subvenció S0325 del capítol 7 de gastos, dotada amb 1.571.000 euros, destinada a finançar gastos de naturalesa de capital, eixos 16 i 17.  
  
  
Eixos Import inicial assignat en €  
a) Gastos de naturalesa corrent 35.930.829,00 €  
Eix 1. Infància i adolescència 2.152.873,00€   
Eix 2. Persones jóvens 857.790,00€   
Eix 3. Persones majors 2.634.790,00€   
Eix 4. Famílies 986.360,00€  
Eix 5. Igualtat entre dones i homes i promoció dels drets de les dones 1.951.375,00€  
Eix 6. Emergència social 2.341.230,00€  
Eix 7. Inclusió social 3.791.860,00€  
Eix 8. Igualtat de tracte, no discriminació i prevenció de delictes d'odi 675.212,00€  
Eix 9. Persones amb discapacitat 4.142.900,00€  
Eix 10. Persones amb drogodependència 695.570,00€  
Eix 11. Persones amb VIH - SIDA 393.770,00€  
Eix 12. Poble gitano 1.054.600,00€  
Eix 13. Persones migrants 1.908.200,00€  
Eix 14. Persones sense llar 1.958.550,00€  
Eix 15. Intervenció del voluntariat 889.920,00€  
b) Gastos de naturalesa de capital: 1.571.000,00€  
Eix 16. Equipament 1.000.000,00  
Eix 17. Obres 571.000,00€  
  
  
El Ple del Consell Territorial de Serveis Socials i del Sistema per a l'Autonomia i Atenció a la Dependència acorda la distribució interna dels fons procedents del 0,7 % de l'IRPF entre comunitats autònomes i ciutats autònomes. Una vegada acordada la quantia definitiva resultant d'este acord, podrà haver-hi un increment dels crèdits disponibles a conseqüència d'una possible transferència pressupostària del Ministeri per al finançament d'estes subvencions. Esta quantia addicional es distribuirà entre els diferents eixos de treball.  
D'acord amb el que es disposa en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat, i en l'article 26 de l'orde de bases d'estes subvencions, a conseqüència d'esta generació de crèdit, la persona titular de la Direcció General d'Inclusió i Cooperació al Desenvolupament, abans de la concessió de la subvenció, establirà esta quantia addicional màxima en la dotació econòmica disposada en esta convocatòria sense necessitat d'una nova convocatòria ni d'obrir un nou termini de sol·licitud i n'acordarà l'assignació final a cada un dels eixos.  
La quantia addicional màxima es repartirà entre una línia de gastos de la manera següent:   
- Línia S0323 del capítol 4 de gastos: 100,00% de la quantia addicional.  
- Línia S0325 del capítol 7 de gastos: 00,0% de la quantia addicional.  
L'increment dels crèdits disponibles en la línia pressupostària S0323 del capítol 4 de gastos es repartirà entre els eixos de gastos de naturalesa corrent, de la manera següent:  
  
Eixos Percentatge sobre l'increment de la línia S0323  
Gastos de naturalesa corrent 100 %  
Eix 1. Infància i adolescència 15,0 %  
Eix 2. Persones jóvens 4,0 %  
Eix 3. Persones majors 3,0 %  
Eix 4. Famílies 8,0 %  
Eix 5. Igualtat entre dones i homes i promoció dels drets de les dones 5,0 %  
Eix 6. Emergència social 5,0 %  
Eix 7. Inclusió social 5,0 %  
Eix 8. Igualtat de tracte, no discriminació i prevenció de delictes d'odi 5,0 %  
Eix 9. Persones amb discapacitat 15,0 %  
Eix 10. Persones amb drogodependència 4,0 %  
Eix 11. Persones amb VIH - SIDA 4,0 %  
Eix 12. Poble gitano 3,0 %  
Eix 13. Persones migrants 10,0 %  
Eix 14. Persones sense llar 3,0 %  
Eix 15. Intervenció del voluntariat 11,0 %  
  
  
La quantia addicional màxima queda condicionada a l'aprovació de l'expedient de generació de crèdit.  
Els eixos que se subvencionaran en la convocatòria i els crèdits màxims assignats són:  
a) Gastos de naturalesa corrent:  
  
Grup I. Eixos dirigits a col·lectius genèrics  
  
Eix 1. Infància i adolescència   
Finalitat:  
a) Promoure el desenvolupament educatiu i sociosanitari de la infància i l'adolescència, fonamentalment a través d'activitats educatives, culturals, esportives i de temps lliure, com a ferramentes de lluita contra la transmissió generacional de la pobresa, que fomenten hàbits de vida saludable, afavorisquen la participació infantil i la inclusió social.   
  
b) Promoció i divulgació dels drets de la infància.  
c) Estendre l'oferta de servicis que paren atenció socioeducativa a xiquets i xiquetes de fins a tres anys i que incloguen un projecte socioeducatiu adequat, que possibiliten la inserció sociolaboral de les persones amb responsabilitats familiars i afavorisquen la corresponsabilitat i els usos del temps.  
Així mateix, s'hi podran incloure servicis destinats a donar suport directe a les famílies amb xiquetes i xiquets fins a 3 anys, relacionats amb pautes de criança, per a cobrir necessitats puntuals d'usos del temps i corresponsabilitat, espais de joc, de trobada familiar o servicis de respir, suport socioeducatiu a la primera infància en l'àmbit rural, atenció domiciliària i altres de naturalesa anàloga.  
d) Promocionar, desenvolupar i implementar programes i projectes destinats a disminuir o erradicar la bretxa digital tant en àmbits rurals com en població infantil i adolescent en risc d'exclusió social, així com programes i projectes dirigits a l'ús responsable de xarxes socials.   
  
e) Prevenció, detecció i intervenció socioeducativa, sanitària i familiar del maltractament i de l'explotació infantil, així com la protecció contra l'explotació sexual i la tracta de menors d'edat.  
f) Promocionar, desenvolupar i implementar programes i projectes mitjançant campanyes de sensibilització, programes i/o activitats dirigides cap a filles i fills víctimes de violència sobre la dona i adolescents víctimes de violència sobre la dona, així com programes i projectes mitjançant campanyes de sensibilització i/o activitats de prevenció de violència sobre la dona i foment de la igualtat.  
g) Promocionar, desenvolupar i implementar programes i projectes mitjançant campanyes de sensibilització i/o activitats de prevenció dirigides a xiquets, xiquetes i adolescents amb alguna discapacitat i/o salut mental infantojovenil.  
h) Promocionar, desenvolupar i implementar programes i projectes mitjançant campanyes de sensibilització i/o activitats de prevenció sobre la necessitat de suport a xiquetes, xiquets i adolescents migrants sense referents familiars.   
i) Promocionar, desenvolupar i implementar programes i projectes mitjançant campanyes de sensibilització i/o activitats de prevenció sobre diferents dependències: joc, drogues, noves tecnologies, entre altres, en l'àmbit de la infància i adolescència.  
j) Promocionar, desenvolupar i implementar programes i projectes dirigits a persones menors de 14 anys que hagen comés conductes antisocials i a les seues famílies, incidint en els factors de risc que originen la seua exclusió social i els conflictes amb la llei, prestant especial atenció a la prevenció de la violència intrafamiliar.   
k) Promocionar, desenvolupar i implementar programes i projectes per a la sensibilització i foment de l'acolliment familiar, així com per a la captació de famílies acollidores.  
Import inicial assignat: 2.152.873,00 euros  
Eix 2. Persones jóvens   
Finalitat:   
Foment de la integració social de les persones jóvens en situació de pobresa i exclusió social o en altres situacions d'especial vulnerabilitat, a través de programes i activitats d'oci educatiu i ús del temps lliure que promoguen algun o alguns dels següents valors:  
  
a) actituds positives cap a la salut emocional, el consum responsable i els hàbits saludables d'alimentació, la pràctica cultural i esportiva i el respecte en la relació amb la naturalesa i el medi ambient.   
  
b) Solidaritat, tolerància, respecte i altruisme com a mitjà per a aconseguir una societat més justa.   
c) Prevenció i sensibilització contra totes les formes de violència i xenofòbia, conductes antisocials i discriminació de les persones per raó de sexe, origen ètnic, nacionalitat, creences religioses, orientació o identitat sexual o qualsevol altra condició o circumstància personal o social.  
  
Totes les accions i programes d'este eix hauran de desenvolupar-se en entorns d'educació no formal, i per tant, fora dels centres docents.  
  
Import inicial assignat: 857.790,00 euros  
  
Eix 3. Persones majors   
Finalitat:  
Es finançaran els programes destinats a persones majors de 60 anys i aquells destinats a persones amb malalties neurodegeneratives, els beneficiaris dels quals podran ser persones amb una edat inferior als 60 anys, sempre que les seues circumstàncies físiques i/o mentals puguen suposar un procés d'envelliment avançat, i esta condició quede acreditada en el mateix programa, els quals han d'atendre qualsevol de les finalitats següents:  
a) Promoure, desenvolupar i implementar programes per a facilitar la inclusió digital en persones majors, que afavorisquen el seu accés a les TIC i a les xarxes socials i eviten el risc d'aïllament o exclusió social.  
b) Promoure, desenvolupar i implementar programes i projectes contra la soledat no triada, destinats a potenciar xarxes de suport social que contribuïsquen a detectar i mitigar situacions de soledat i aïllament en persones majors. No s'inclouran projectes o programes que puguen ser considerats servicis d'ajuda a domicili.  
c) Foment de pràctiques de convivència i experiències intergeneracionals amb persones majors.  
d) Promocionar la participació de les persones majors mitjançant programes que fomenten l'envelliment actiu des de la perspectiva d'igualtat entre dones i hòmens, a través d'activitats que contribuïsquen a frenar la deterioració cognitiva, activitats de participació, formació i oci, tallers d'envelliment saludable, de realització d'activitats d'estimulació, manteniment fisicocognitiu i de foment de la millora psicoafectiva.  
e) Promoure, desenvolupar i implementar programes i projectes de dinamització de les persones majors que permeten millorar la qualitat de vida i eviten la discriminació de les persones majors en el món rural.   
  
f) Promoure, desenvolupar i implementar programes i projectes de sensibilització contra tots els tipus de maltractament sobre les persones majors per al foment dels bons tractes, incloent-hi els servicis especialitzats d'orientació i formació a familiars i persones cuidadores de persones majors destinats a este fi.  
Import inicial assignat: 2.634.790,00 euros  
  
Eix 4. Famílies   
Finalitat:   
a) Enfortir la capacitat i la responsabilitat familiar i comunitària per a millorar les condicions de salut, promovent estils de vida familiars saludables i facilitant a les persones que exercixen responsabilitats parentals pautes de criança positiva des de la corresponsabilitat, en entorn no violent i en el marc de la igualtat en la diversitat.  
  
b) Facilitar pautes i recursos a les famílies que s'enfronten a situacions de conflictivitat generades per les interaccions entre els seus membres, que contribuïsquen a previndre situacions de risc o reduir els efectes negatius sobre la salut d'estos. Prioritàriament, famílies en situació de vulnerabilitat i empobriment.  
c) Actuacions d'intervenció orientades a facilitar la inserció laboral en famílies que es troben en situació d'especial dificultat (famílies en situació d'exclusió social, en situació de risc, especialment nombroses, famílies monoparentals i educadores).  
d) Defensa i promoció dels diferents tipus de família determinada per la seua estructura i composició: atenció social, psicològica i jurídica, busca de beneficis, accions de promoció i visibilitat i adquisició de recursos de resolució de conflictes i empoderament.  
No seran objecte de subvenció aquells projectes dirigits a la formació amb famílies, que guarden relació amb programes d'intervenció social, salut mental, educativa, sanitària, penitenciària, etc., l'objecte d'atenció dels quals estiga determinat per la situació o circumstància individual d'alguna de les persones que componguen la unitat familiar. Tampoc els dirigits majoritàriament a famílies gitanes, ja que estan inclosos en el seu eix específic, ni a oferir informació i assessorament a famílies LGTBI, perquè és un servici que ja presta la Generalitat a través de l'acció concertada.  
Import inicial assignat: 986.360,00 euros  
  
Eix 5. Igualtat entre dones i homes i promoció dels drets de les dones   
Finalitat:  
a) Prevenció de conductes discriminatòries per raó de sexe.  
b) Foment de les organitzacions de dones.  
c) Igualtat de tracte i d'oportunitats en l'accés a l'ocupació, en la formació i promoció de professionals.  
d) Foment de la participació de les dones en el mercat de treball per a avançar en la igualtat efectiva entre dones i homes.  
e) Promoció de la igualtat de les dones en el medi rural.  
f) Garantia dels drets de conciliació de la vida personal, familiar i laboral, així com la corresponsabilitat i els usos del temps.  
g) Reconeixement i valoració de les atencions personals no remunerades i el treball domèstic no remunerat.  
h) Promoció de l'esport femení per a garantir la igualtat d'oportunitats.  
i) Garantia de la igualtat en el dret a la salut de les dones.  
j) Accés a les noves tecnologies per a promoure l'empoderament de les dones.  
k) Prevenció i eliminació de la bretxa salarial en les organitzacions.  
  
l) Impuls i foment de la cultura, així com la incorporació de les dones en les disciplines Science, Technology, Enginieering and Mathematics (STEM).  
m) Promoció sociolaboral de les dones víctimes de violència sobre la dona.   
n) Prevenció de la violència sobre la dona i protecció de les víctimes i les seues filles i fills.   
o) Prevenció de les agressions sexuals.  
p) Atenció de les víctimes de les agressions sexuals.   
q) Combatre i previndre el tràfic de dones i xiquetes amb finalitats d'explotació sexual.   
r) Atenció a dones i xiquetes víctimes de tràfic amb finalitats d'explotació sexual.   
s) Promoure l'erradicació de la prostitució i qualsevol altra forma d'explotació sexual de les dones i les xiquetes.   
t) Prevenció, detecció i intervenció educativa i sociosanitària de matrimonis forçats i de mutilació genital femenina, entre altres.  
Import inicial assignat: 1.951.375,00 euros  
  
Eix 6. Emergència social  
Finalitat:  
a) Desenvolupar projectes d'intervenció específica, per a donar una resposta a la cobertura de les necessitats bàsiques, urgents i puntuals d'alimentació, educació, habitatge i salut de les persones en situació o risc d'exclusió social pertanyents a col·lectius vulnerables, per a garantir la millora de la seua qualitat de vida i afavorir la seua inclusió social.   
  
b) Foment de la digitalització dels projectes destinats a atendre les necessitats bàsiques de les persones en situació o risc d'exclusió social que contribuïsquen a dignificar la vida de les persones en situació o risc d'exclusió social.  
Els programes subvencionables hauran d'anar destinats específicament a la població que es troba en situació o risc d'exclusió social, i han de realitzar-se en coordinació amb els servicis socials d'atenció primària.  
Estes ajudes podran destinar-se al pagament de les mensualitats de lloguer, gastos de subministrament de l'habitatge (llum, aigua, telèfon i gas), roba, productes d'higiene, transport públic i gastos farmacèutics, no podent-se realitzar lliuraments de quantitats dineràries directament a la persona beneficiària, així com al finançament dels projectes de digitalització d'estes ajudes.  
Import inicial assignat: 2.341.230,00 euros  
  
Eix 7. Inclusió social   
Finalitat:   
a) Intervindre socialment i de manera integral amb persones en situació o risc d'exclusió social pertanyents a col·lectius vulnerables, afavorint el seu acolliment, rehabilitació, normalització, emancipació i inserció sociolaboral o laboral.   
b) Millorar l'ocupabilitat i la inclusió sociolaboral de les persones en situació o risc d'exclusió social que no accedixen a les accions formatives o al mercat de treball normalitzats, donant prioritat a totes aquelles persones perceptores de la renda valenciana d'inclusió i als projectes que incloguen accions complementàries als itineraris establits en els plans d'inclusió elaborats per les entitats locals.  
  
c) Millorar les competències personals i laborals bàsiques de les persones en situació o risc d'exclusió que els permeten l'adquisició dels hàbits necessaris per a iniciar un itinerari d'inserció sociolaboral, i afavorir la seua incorporació al mercat laboral a través d'accions formatives adaptades al col·lectiu destinatari, així com la seua inclusió social, mitjançant programes que promoguen la participació en l'àmbit comunitari.   
d) Millora de l'atenció social en les zones d'alt risc de despoblament i/o zones de baixa densitat demogràfica, amb vista a la inclusió social, laboral o sociolaboral, així com garantir l'accés als drets.  
  
e) Establiment de servicis que faciliten l'accés als servicis bàsics de les persones que residixen en zones d'alt risc de despoblament i/o zones de baixa densitat demogràfica, promovent la inclusió laboral.  
  
Import inicial assignat: 3.791.860,00 euros  
  
Eix 8. Igualtat de tracte, no discriminació i prevenció de delictes d'odi   
Finalitat:   
a) Sensibilitzar el conjunt de la societat sobre el dret, i l'obligació, a la igualtat de tracte i no discriminació dels col·lectius de la diversitat.  
  
b) Formació als col·lectius de la diversitat per a la identificació de situacions de discriminació i delictes d'odi.  
c) Suport psicològic, legal i social a les víctimes de situacions de discriminació i delictes d'odi.  
d) Acompanyament en la denúncia a les víctimes de situacions de discriminació i delictes d'odi.  
e) Elaboració d'estudis sobre la situació de la discriminació i delictes d'odi a la Comunitat Valenciana. En tot cas, la propietat dels estudis serà de l'entitat beneficiària.  
No seran objecte de subvenció els projectes que tinguen prestacions que estiguen cobertes pel servici Igualat, d'informació, primer assessorament i orientació a les víctimes o persones relacionades amb situacions discriminatòries i delictes d'odi; Orienta, d'atenció i assessorament a persones LGTBI i ATLAS, d'informació bàsica i atenció especialitzada en matèria de migració i refugi.   
Els projectes aniran dirigits específicament a les víctimes de discriminació d'algun o alguns dels següents col·lectius: persones amb discapacitat, migrants o d'origen migrant i refugiades, gitanes, LGTBI, persones amb malalties que causen estigma social, persones sense llar o en situació de pobresa, minories religioses i minories lingüístiques en l'àmbit de la Comunitat Valenciana. Per tant, no seran objecte de subvenció aquells projectes dirigits a altres col·lectius diferents dels anomenats anteriorment.  
Import inicial assignat: 675.212,00 euros  
  
Grup II. Eixos dirigits a col·lectius específics:  
  
Eix 9. Persones amb discapacitat   
Es finançaran les activitats d'atenció directa a persones amb discapacitat, incloent-hi les persones o amb problemes greus de salut mental i excloent-ne els programes que es desenvolupen amb persones amb malalties neurodegeneratives) la finalitat de les quals siga:  
a) Millorar l'autonomia funcional de les persones amb discapacitat i/o amb problemes greus de salut mental greu menors de 65 anys, mitjançant programes d'estimulació cognitiva, teràpia ocupacional i recuperació funcional, programes d'intervenció psicosocial i d'atenció sociosanitària, i afavorir així la seua permanència en l'entorn en què desenvolupen el seu projecte vital.  
b) Promoure el suport i descans per a les famílies cuidadores que tenen al seu càrrec persones amb discapacitat i/o amb problemes greus de salut mental, afavorint la seua permanència en el domicili familiar.  
c) Promoure l'accés a servicis de formació i l'accés a la informació mitjançant lectures informatives adaptades (lectura fàcil, comunicació alternativa o augmentativa, Braille) que eviten el risc d'aïllament o exclusió social.  
d) Facilitar la incorporació laboral dels treballadors amb discapacitat, les persones treballadores amb discapacitat i/o amb problemes greus de salut mental en les empreses del mercat ordinari mitjançant la prospecció d'empreses, formació, orientació i acompanyament en el lloc de treball (Ocupació amb suport).  
e) Promoure el desenvolupament de programes de foment de vida independent de les persones amb discapacitat i/o amb problemes greus de salut mental, mitjançant itineraris personalitzats  
f) Promoure els drets de les persones amb discapacitat o problemes greus de salut mental mitjançant campanyes de sensibilització, grups d'autoajuda, foment del voluntariat social d'estes persones.  
g) Fomentar el gaudi de l'oci i temps lliure de les persones amb discapacitat i/o amb problemes greus de salut mental. Queden excloses les activitats que incloguen pernoctacions de més de tres nits.  
h) Facilitar l'accés de les persones amb discapacitat i/o amb problemes greus de salut mental a servicis i recursos comunitaris, afavorint la seua permanència en l'entorn en què desenvolupen el seu projecte vital i evitant el risc d'aïllament o exclusió social (Transport adaptat).  
  
Import inicial assignat: 4.142.900,00 euros  
  
Eix 10. Persones amb drogodependència   
Finalitat:  
a) Promoure el disseny i desenvolupament de programes i activitats de prevenció del consum de drogues o altres trastorns addictius, que disposen d'eficàcia demostrada (portal de l'Observatori Europeu, portal de Bones Pràctiques de la Delegació del Govern per al Pla Nacional sobre Drogues, o publicacions favorables en revistes científiques) o aquells que pretenguen realitzar una avaluació de la seua eficàcia.  
b) Reforçar l'atenció des dels centres i servicis de drogodependències per a una millor rehabilitació i reinserció laboral de persones malaltes amb problemes d'addiccions.   
c) Reforçar els centres i programes de reducció del dany.  
Import inicial assignat: 695.570,00 euros  
  
Eix 11. Persones amb VIH - SIDA   
Finalitat:  
a) Donar continuïtat als programes d'atenció sociosanitària a persones amb VIH - SIDA.   
b) Millora de l'ocupabilitat i la inserció sociolaboral de les persones amb VIH - SIDA.  
Import inicial assignat: 393.770,00 euros  
  
Eix 12. Poble gitano   
Finalitat:  
a) Escoles de famílies, foment de l'escolarització primària i de la participació en les AMPA; suport a l'èxit escolar de xiquetes, xiquets i adolescents gitanos en l'Educació Secundària Obligatòria - incloent-hi el treball en col·laboració amb els centres educatius- i el foment de l'educació postobligatòria; escoles de formació per a persones adultes i projectes d'alfabetització digital, especialment dirigides a dones; formació integral per a aconseguir una major autonomia personal, professional i social de les dones gitanes, accions que potencien l'oci educatiu, així com la sensibilització i formació per a la diversitat, especialment en l'adolescència i la joventut.   
b) Foment de la salut i hàbits de vida saludables i de la promoció de l'ús dels servicis preventius de salut pública; formació per a la mediació i l'acompanyament entre iguals per a la millora de la salut de la població gitana i la resolució de conflictes.  
c) Formació per a la cerca d'ocupació i accés a la formació professional, especialment en la joventut; accions per a la millora de les competències en el desenvolupament de l'ocupació autònoma, i de millora de les habilitats i destreses bàsiques de les persones d'ètnia gitana com a palanca d'inclusió en la vida social, cultural, política i econòmica. (tallers pràctics de soft skills -habilitats comunicatives, resolució de conflictes presa de decisions, habilitats de planificació, alfabetització financera, lideratge, treball en equip i altres similars).  
d) Intervenció en l'àmbit comunitari: accions per a la millora de la convivència en els barris inclusius i per a la promoció de la participació de la població gitana; accions de sensibilització i visibilització de la realitat del poble gitano; i sobre la seua història, cultura i tradicions, especialment en dies assenyalats; i accions per a afavorir la participació en la vida social de la població gitana.  
e) Accions de promoció de narratives i models positius de persones d'ètnia gitana que ajuden a eliminar prejuís i estereotips, i servisquen de referent, sobretot, a les dones i persones joves.  
f) Elaboració d'estudis i/o informes sobre la situació del poble gitano a la Comunitat Valenciana. En tot cas, la propietat de l'estudi serà de l'entitat a la qual es concedix l'ajuda.  
No podran ser objecte de finançament:  
- Els projectes presentats per alguna de les 10 entitats socials concertades per a la gestió del servici Kumpania implementat en tota la Comunitat Valenciana que prevegen el desenvolupament d'accions o prestacions finançades a través de l'acció social concertada.  
Els projectes aniran dirigits:  
- A persones d'ètnia gitana, especialment dones i joves, incloent-hi migrants d'origen romaní.  
Import inicial assignat: 1.054.600,00 euros  
  
Eix 13. Persones migrants   
Finalitat:  
a) Primera atenció, informació, orientació i assessorament en l'accés als recursos públics a les persones migrants.  
b) Assessorament jurídic especialitzat a les persones migrants en sol·licituds de residència, asil i nacionalitat.  
c) Intervenció social en el procés d'acolliment de persones migrants a través de formació en ferramentes bàsiques: informació, orientació i assessorament sobre la societat d'acolliment, en particular, programes d'aprenentatge de l'espanyol i el valencià, ferramentes digitals i cerca d'ocupació.  
d) Mediació intercultural en els diferents àmbits socials i promoció de la interculturalitat i divulgació de l'aportació positiva a la nostra societat de les persones migrants.   
e) Foment de la participació associativa i social de les persones migrants; potenciació de la xarxa associativa.  
f) Suport a la conciliació laboral i familiar de les persones migrants mitjançant accions de reforç escolar i activitats d'oci i temps lliure per a menors migrants.  
g) Elaboració d'estudis sobre la situació de la discriminació i delictes d'odi a la Comunitat Valenciana. En tot cas, la propietat dels estudis serà de l'entitat beneficiària.  
No podran ser objecte de subvenció:  
- Els projectes dirigits a la població migrant romaní, vist que són finançables a través del programa per a la igualtat i la inclusió del poble gitano.  
- Els projectes dirigits al manteniment de places en centres d'acolliment i habitatges destinats a persones migrants objecte de la convocatòria d'acords d'acció concertada en matèria de servicis socials en el sector d'atenció a persones en situació o risc d'exclusió social pertanyents a col·lectius vulnerables.  
- Els projectes presentats per alguna de les tres entitats socials concertades per a la gestió de les oficines ATLAS de les tres províncies de la Comunitat Valenciana que preveuen el desenvolupament d'accions que ja es troben implementades a través de l'esmentada acció social concertada.  
Import inicial assignat: 1.908.200,00 euros   
  
Eix 14. Persones sense llar   
Finalitat:  
a) Promoure projectes de sensibilització, col·laboració veïnal i ciutadania activa, dirigits a les persones en situació de sensellarisme.  
b) Prevenció, detecció i intervenció psicosocial amb les persones en situació de sensellarisme.  
c) Promocionar, desenvolupar i implementar projectes destinats a disminuir o erradicar les situacions de desprotecció d'este col·lectiu.  
d) Establir mesures i accions de caràcter integral que afavorisquen la inclusió social de les persones en situació de sensellarisme.  
e) Millorar l'ocupabilitat i la integració sociolaboral d'este col·lectiu mitjançant el disseny i la realització d'accions integrals d'orientació laboral i itineraris personalitzats d'inserció laboral, donant preferència a les persones perceptores de la renda valenciana d'inclusió.  
  
f) Intervenció específica amb persones en situació de sensellarisme, amb la finalitat d'atendre les seues necessitats.  
g) Promoure projectes i espais específics i innovadores d'intervenció que possibiliten processos de canvi, faciliten l'estabilització personal i la inclusió social, i que minoren les conseqüències negatives que la falta d'atenció continuada té sobre les persones en situacions d'exclusió social.  
h) Incrementar la participació social i l'accés a drets de ciutadania de les persones en situació de sensellarisme.  
i) Facilitar espais d'atenció i ajuda per a garantir l'accés a drets essencials, així com mecanismes de protecció social a persones en situació de sensellarisme, a través de la tramitació de la renda valenciana d'inclusió.  
j) Promoure accions dirigides a la inclusió social de les persones en situació de sensellarisme, a través de l'acompanyament i la coordinació amb els servicis socials d'atenció primària bàsica, prioritzant les accions que es desenvolupen en els barris inclusius definits en l'atenció primària bàsica de servicis socials.  
No seran objecte de subvenció aquells projectes destinats al finançament de places en centres d'acolliment i habitatges per a persones en situació de sensellarisme que estiguen finançades mitjançant els acords d'acció concertada en matèria de servicis socials en el sector d'atenció a persones en situació o risc d'exclusió social pertanyents a col·lectius vulnerables, regulades mitjançant la Resolució de 21 de juny de 2022, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de servicis socials en els sectors d'atenció a persones amb discapacitat, infància i adolescència, a persones en situació o risc d'exclusió social pertanyents a col·lectius vulnerables i a persones majors.  
  
Import inicial assignat: 1.958.550,00 euros  
  
Eix 15. Intervenció del voluntariat   
Finalitat:  
a) Promocionar i donar suport a les actuacions desenvolupades per les persones voluntàries de l'entitat, exercint una intervenció directa amb les persones o els grups en qualssevol dels col·lectius recollits en els eixos d'esta convocatòria, amb la finalitat d'afavorir la seua inclusió social.  
b) Realitzar actuacions de formació dirigides a persones voluntàries, amb la finalitat de millorar les seues competències tant en l'àmbit del voluntariat com de les persones o els col·lectius a atendre.  
c) Realitzar campanyes de sensibilització dirigides a la ciutadania per a la captació de personal voluntari.  
Import inicial assignat: 889.920,00 euros  
b) Gastos de naturalesa de capital:  
  
  
  
  
Eix 16. Equipament   
Finalitat:  
a) Facilitar l'adquisició d'elements de l'immobilitzat, diferent de terrenys i edificis, afectes a l'activitat subvencionada: maquinària, mobiliari, material informàtic, elements de transport adaptat i tot altre equipament.  
b) Equipament dels centres i les unitats d'atenció dirigit a col·lectius destinataris dels programes.  
c) Equipaments relacionats amb l'execució dels programes recollits en l'article 4 de l'Orde 8/2019, de 7 de setembre, de la Vicepresidència i Conselleria d'Igualtat i Polítiques Inclusives.  
Import inicial assignat: 1.000.000,00 €.  
  
Eix 17. Obres  
Finalitat:  
a) Obres de primer establiment, nova construcció, reforma i gran reparació dels edificis en els quals es desenvolupen les activitats pròpies dels programes destinats a col·lectius en situació de vulnerabilitat.  
b) Acabament d'obres en les quals s'haja finançat en convocatòries anteriors alguna fase d'execució ja finalitzada, així com les obres d'adaptació i rehabilitació de centres de servicis socials.  
Import assignat: 571.000,00 €  
Els eixos pertanyents a gastos de naturalesa corrent, que inclouen els eixos 1 al 15, es finançaran amb càrrec a la línia de subvenció S0323 del capítol 4 de gastos. En cas que en algun dels eixos finançats amb la línia de subvenció S0323 no s'esgote el crèdit assignat, l'import sobrant es repartirà proporcionalment entre els eixos restants finançats amb esta línia de subvenció fins a esgotar la línia.  
Els eixos pertanyents a gastos de naturalesa de capital, que es corresponen amb els eixos 16 i 17, es finançaran exclusivament amb càrrec a la línia de subvenció S0325 del capítol 7 de gastos. En cas que en algun dels eixos finançats amb la línia de subvenció S0325 no s'esgote el crèdit assignat, l'import sobrant s'assignarà a l'altre eix.  
   
No es podrà repartir crèdit sobrant entre eixos de diferent naturalesa de gasto.  
  
Quart. Entitats beneficiàries  
Podran ser beneficiàries les entitats que complisquen els requisits indicats en l'article 3 de l'Orde 8/2019.   
a) Tindre seu o delegació permanent a la Comunitat Valenciana.  
b) Mancar de fins de lucre.  
c) Tindre fins institucionals adequats recollits en els seus estatuts per a la realització dels programes.  
d) Estar legalment constituïdes amb almenys dos anys d'antelació respecte de la data de publicació de la convocatòria de subvencions.  
e) Estar degudament inscrites en el corresponent registre administratiu dins del termini de presentació de les sol·licituds de subvenció.  
  
f) Trobar-se al corrent en el compliment de les obligacions tributàries davant de la Generalitat i l'Estat i de les obligacions tributàries davant de la Seguretat Social, imposades per les disposicions vigents.   
g) Trobar-se al corrent del reintegrament de subvenció.  
h) No incórrer en cap de les circumstàncies que establix l'article 13 de la Llei 38/2003, de 17 de novembre, general de subvencions.  
  
En el cas d'agrupacions d'organitzacions sense personalitat jurídica de l'apartat 4 de l'article 2, estos requisits s'entendran per a cada una de les entitats que conformen l'agrupació.  
Els requisits necessaris per a participar en la convocatòria hauran de complir-se en la data de finalització del termini de presentació de sol·licituds i hauran de justificar-se d'acord amb la documentació establida en l'article 8 de l'Orde 8/2019.   
  
Quint. Requisits dels programes a finançar  
Podran ser objecte de finançament els programes que complisquen els següents requisits:  
1. Les subvencions emparades per estes bases només podran concedir-se per a la realització de programes d'interés general amb finalitats socials en els quals concórreguen els requisits següents:  
a) Que es tracte de programes l'àmbit competencial dels quals corresponga a la Generalitat.  
b) Que les activitats que componguen el programa es realitzen a la Comunitat Valenciana.  
c) Que els imports sol·licitats siguen almenys de 5.000 euros per a programes d'àmbit local, almenys de 10.000 euros per a programes d'àmbit provincial, almenys de 15.000 euros per a programes d'àmbit de dos províncies i almenys de 20.000 euros per a programes d'àmbit autonòmic.  
2. Per als programes que es presenten dins de l'eix 2, persones jóvens, caldrà que l'entitat sol·licitant i/o executant estiga degudament inscrita en el Cens d'Associacions Juvenils i Entitats Prestadores de Servicis a la Joventut en la Comunitat Valenciana, gestionat per l'Institut Valencià de la Joventut, o acreditades com a entitat membre del Consell Valencià de la Joventut.  
3. Per a obtindre finançament dels programes corresponents a l'eix 15, Intervenció del voluntariat, l'entitat haurà d'estar inscrita en la secció quarta del Registre Autonòmic d'Associacions de la Comunitat Valenciana, creat pel Decret 181/2002, de 5 de novembre, del Govern Valencià, en la data de finalització del termini de presentació de sol·licituds.  
4. En l'eix 16, Equipament, no es podrà finançar l'adquisició de béns ja finançats per altres subvencions d'equipament existents de la conselleria competent en servicis socials. Així mateix, no es podran subvencionar equipaments ja subvencionats en exercicis anteriors pels mateixos conceptes.  
En els programes que tinguen com a objecte l'equipament per a obres en curs d'execució, només podrà finançar-se quan el centre dispose de la seua corresponent autorització.  
5. En l'eix 17, Obres, serà necessari el compliment dels següents requisits:  
a) Que l'entitat sol·licitant o, si és el cas, l'entitat executant, tinga la titularitat suficient de l'immoble sobre el qual actuar, o disposar d'un contracte de lloguer o cessió d'ús de l'immoble amb una vigència superior a 15 anys a partir de la data de la sol·licitud de la subvenció.  
b) Haurà de disposar de les respectives llicències que permeten la realització de les obres per a les quals se sol·licita la subvenció.   
c) Disposarà de la documentació tècnica necessària per a poder executar les obres d'acord amb el punt 2 de l'article 2 de la Llei 38/1999, de 5 de novembre, d'ordenació de l'edificació.  
d) Si es tracta de centres en funcionament, hauran d'haver obtingut la resolució d'autorització de funcionament conforme al que s'establix en el Decret 59/2019 de 12 d'abril, del Consell, d'ordenació del sistema públic valencià de servicis socials.  
e) Es podran finançar programes de construcció d'obra nova sempre que la seua execució finalitze en el mateix termini d'execució dels programes que s'establisca en la corresponent convocatòria, és a dir el 31 de desembre de 2025.  
f) Estos centres que no estan en funcionament hauran d'haver obtingut el visat previ abans de la convocatòria o haver iniciat els tràmits per a obtindre'l amb posterioritat a esta, sempre que el visat previ s'obtinga amb antelació a la proposta de resolució de la concessió de l'ajuda.  
  
g) En les obres que requerixen projecte tècnic. S'aportarà el projecte que serà bàsic i d'execució, amb tota la documentació prevista en les normes de caràcter legal i reglamentari, amb l'informe de compatibilitat urbanística redactat per la persona tècnica competent i visat pel col·legi professional corresponent.  
En el cas que es tracte d'un edifici ja existent, es realitzen o no reformes, s'aportarà, en qualsevol cas, documentació tècnica on es justifique, a més de les reformes, si n'hi ha, que l'edifici complix la normativa en matèria d'edificació i les disposicions aplicables als centres de servicis socials vigents en eixe moment.  
h) En les obres que no requerixen projecte tècnic, s'aportarà la documentació tècnica que permeta definir, valorar i executar les obres que comprén.   
No podrà prescindir-se en esta documentació de la memòria descriptiva i constructiva amb els annexos justificatius del compliment de les normes aplicables a l'actuació, plànols que definisquen esta actuació i un pressupost detallat.  
i) L'import sol·licitat per al programa d'obres no superarà el 90 % d'este.  
6. Estes subvencions seran compatibles amb altres ajudes que tinguen la mateixa finalitat, tenint en compte que l'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, d'acord amb el que es preveu en els apartats 2 i 3 de l'article 19 de la Llei 38/2003, de 17 de novembre, i seran en tot cas incompatibles amb els programes, servicis o places que es troben subvencionats mitjançant concert social de la conselleria competent en servicis socials.  
7. Atenent la naturalesa de les activitats, l'entitat beneficiària podrà dur a terme la subcontractació, mediant sempre l'autorització i sense excedir el 20 per cent de l'import del programa subvencionat. Esta subcontractació s'ajustarà, en tot cas, al que es disposa en l'article 29 de la Llei 38/2003, de 17 de novembre, i en l'article 68 del Reglament de la Llei general de subvencions. La sol·licitud d'autorització de subcontractació es presentarà acompanyada de la documentació que es requerix a este efecte en el Manual d'instruccions de justificació de subvencions.  
  
  
Sext. Sol·licitud i termini de presentació  
1. Termini de presentació de les sol·licituds.  
El termini de presentació de les sol·licituds serà de quinze dies hàbils, que començarà l'endemà de la publicació d'esta resolució en el Diari Oficial de la Generalitat Valenciana, i quedaran excloses de la convocatòria les sol·licituds presentades fora de termini.  
2. Sol·licitud.   
2.1. Model i presentació de sol·licituds.   
De conformitat amb el que es preveu en la disposició addicional primera de l'Orde 8/2019, les sol·licituds de subvenció es presentaran exclusivament per via telemàtica, mitjançant la firma electrònica pròpia de l'entitat sol·licitant o de la persona que la represente.   
La sol·licitud telemàtica està accessible en la seu electrònica de la Generalitat, https://sede.gva.es, i constarà d'una part general (comuna per a totes les sol·licituds de subvenció a la Generalitat) i d'una part específica corresponent a la present convocatòria.  
Les sol·licituds que es presenten en qualsevol altre model o per un altre procediment no seran admeses.  
Les sol·licituds de subvencions regulades en esta resolució han de contindre tots els aspectes necessaris per a la valoració de l'activitat a subvencionar. Aquelles dades o aspectes que no hagen sigut emplenats en la corresponent sol·licitud no podran ser tinguts en compte a l'efecte de la seua valoració.  
Les sol·licituds hauran de complir les condicions establides en l'article 8 de l'Orde 8/2019.  
Es presentarà telemàticament una sol·licitud general de subvenció per cada entitat sol·licitant. En el cas d'una agrupació d'entitats sense personalitat jurídica, la sol·licitud realitzada per l'entitat representant es considera realitzada per l'agrupació a la qual representa.  
S'emplenarà un formulari de sol·licitud d'ajuda normalitzat que indicarà les dades bàsiques referents a la subvenció que se sol·licita, entitat sol·licitant i representant legal, incloent-hi el número de compte bancari. En esta sol·licitud s'inclourà l'autorització per a l'accés a la plataforma autonòmica d'interoperativitat i la declaració de no estar incurs en les prohibicions previstes en l'article 13 de la Llei 38/2003, de 17 de novembre, general de subvencions.  
En el formulari de subvencions SUGUS, l'entitat sol·licitarà el finançament dels seus programes, i vincularà cada un d'estos a l'eix que considere oportú, sense perjuí del que s'establix en l'apartat 3 de l'article 5 de l'Orde 8/2019, pel qual, els programes als col·lectius dels quals es dirigix la seua actuació que pertanguen a algun dels col·lectius específics recollits en els eixos del grup II, hauran de presentar-se al seu corresponent eix del grup II.  
En este formulari de subvencions, l'entitat sol·licitant indicarà el nombre total de programes sol·licitats, així com la relació de programes amb la seua vinculació a l'eix corresponent.  
Cada programa presentat només podrà estar vinculat a un eix de treball. En l'eix 17, d'obres, només s'admetrà una obra per programa.   
Cada entitat sol·licitant podrà presentar per cada eix un nombre màxim de programes d'acord amb la distribució següent:  
Eix 1. Infància i adolescència: màxim 2 per entitat.  
Eix 2. Persones jóvens: màxim 2 per entitat.  
Eix 3. Persones majors: màxim 5 per entitat.  
Eix 4. Famílies: màxim 2 per entitat.  
Eix 5. Igualtat entre dones i homes i promoció dels drets de les dones: màxim 2 per entitat.  
Eix 6. Emergència social: màxim 2 per entitat.  
Eix 7. Inclusió social: màxim 2 per entitat.  
Eix 8. Igualtat de tracte, no discriminació i prevenció de delictes d'odi: màxim 2 per entitat.  
Eix 9. Persones amb discapacitat: màxim 5 per entitat.   
Eix 10. Persones amb drogodependència: màxim 2 per entitat.  
Eix 11. Persones amb VIH - SIDA: màxim 2 per entitat.  
Eix 12. Poble gitano: màxim 2 per entitat.  
Eix 13. Persones migrants: màxim 2 per entitat.   
Eix 14. Persones sense llar: màxim 2 per entitat.  
Eix 15. Intervenció del voluntariat: màxim 2 per entitat.  
Eix 16. Equipament: màxim 2 per entitat.  
Eix 17. Obres: màxim 2 per entitat.   
En tot cas, el nombre màxim de programes sol·licitats per cada entitat sol·licitant en esta convocatòria serà de 30 programes.  
2.2. Documentació.  
A la sol·licitud telemàtica s'adjuntaran necessàriament els documents que a continuació s'indiquen:  
1r. Annex II. Memòria explicativa de l'entitat, a la qual s'acompanyarà obligatòriament:  
2n. Annex III. Una memòria explicativa per cada programa sol·licitat, per a programes corresponents als eixos 1 al 15, i annex IV per a programes corresponents a l'eix 16 d'equipament, i annex V per a l'eix 17 d'obres.   
3r. Documentació detallada en l'apartat 3 de l'article 8 de l'Orde 8/2019, tenint en compte els aclariments següents.   
 En el cas que la documentació que es requerix en l'article 8.3.a) apartats 1,2 i 3 de l'esmentada Orde 8/2019, a saber els estatuts vigents de l'entitat, dades d'inscripció en el registre administratiu corresponent i certificat d'identificació de les persones que componen la direcció de l'entitat, membres del seu patronat o òrgan directiu, és a dir en l'article 8.3.a, 1, 2 i 3 de l'esmentada orde de bases, hagueren sigut aportats en convocatòries anteriors regulades per l'Orde 8/2019, i estos documents no hagueren experimentat cap variació, serà suficient el certificat de qui tinga la representació legal de l'entitat en què s'acredite no haver-se produït cap canvi en estos en la data de finalització del termini de presentació de sol·licituds, especificant-hi el número d'expedient de la subvenció d'IRPF en el qual es van presentar.   
4é. Les entitats que es presenten com a executants de programes d'una federació no podran presentar sol·licitud individual.  
En cas que es presenten agrupacions d'entitats d'acord amb el que s'establix en l'article 2.4 de l'Orde 8/2019, els programes han d'estar executats per totes les entitats de l'agrupació. Les agrupacions d'entitats no podran sol·licitar programes de gastos de naturalesa de capital. Així mateix, s'acompanyarà una memòria explicativa de les característiques substancials de cada una de les entitats de l'agrupació.  
  
Per a estos programes executats per diverses entitats, es presentarà per cada programa un full de càlcul en format Excel, en el qual s'especificaran els imports i percentatges de participació de les entitats executants. Este full de càlcul estarà disponible per a descarregar-lo en el web de la Direcció General d'Inclusió i Cooperació al Desenvolupament:   
http://inclusio.gva.es/va/web/integracion-inclusionsocial-cooperacion/irpf   
5é. En el cas de programes que afecten els següents eixos, hauran de presentar-se els documents acreditatius corresponents i complir els requisits que a continuació es detallen:   
Programes de l'eix 2:   
- Acreditació d'estar inscrites en el Cens d'associacions juvenils i entitats prestadores de servicis a la joventut a la Comunitat Valenciana o acreditació com a entitat membre del Consell Valencià de la Joventut.  
  
Programes de l'eix 15:  
- Acreditació d'estar inscrita en la secció quarta del Registre Autonòmic d'Associacions de la Comunitat Valenciana, creat pel Decret 181/2002, de 5 de novembre, del Govern Valencià, en la data de finalització del termini de presentació de sol·licituds.  
Programa de l'eix 16:  
I. Per a inversions de menys de 15.000 €, hauran de presentar un pressupost de la inversió.  
II. Per a inversions en equipament a partir de 15.000 €, hauran de presentar tres pressupostos.  
Programes de l'eix 17:  
- Per a centres en funcionament: Resolució d'autorització de funcionament de conformitat amb el Decret 59/2019.  
- Per als centres que no estan en funcionament: Visat previ obtingut abans de la convocatòria o document que acredite l'inici dels tràmits per a l'obtenció del visat previ, abans de la proposta de resolució de l'ajuda.  
  
- Per a les obres que requerisquen projecte tècnic: projecte, que serà bàsic i d'execució, amb la documentació prevista en les normes de caràcter legal i reglamentari, i amb l'informe de compatibilitat urbanística redactat per la persona tècnica competent i visat pel col·legi professional corresponent.  
- En les obres que no requerixen projecte tècnic: Documentació tècnica que permeta definir, valorar i executar les obres, memòria descriptiva i constructiva amb annexos justificatius de compliment de les normes aplicables a l'actuació, plànols i pressupost detallat.  
- Si és un edifici ja existent: documentació tècnica on es justifique, a més de les reformes, que l'edifici complix la normativa en matèria d'edificació i les disposicions aplicables als centres socials vigents a cada moment.  
- Per a inversions de menys de 40.000 €, hauran de presentar un pressupost de la inversió.  
- Per a inversions en obres a partir de 40.000 €, hauran de presentar tres pressupostos.  
7é. En cas d'estar en possessió de certificat de qualitat en vigor, informe d'auditoria, pla d'igualtat, pla de voluntariat o acords de col·laboració amb els servicis municipals, hauran d'aportar-los juntament amb la sol·licitud perquè siguen valorats segons els criteris objectius de valoració previstos en l'article 10 de l'Orde 8/2019.  
2.3. Domiciliació bancària.  
En el cas que l'entitat siga nova perceptora de subvencions de la Vicepresidència Segona i Conselleria de Serveis Socials, Igualtat i Habitatge o s'hagen modificat les dades presentades per l'entitat en relació amb anteriors convocatòries i, d'acord amb la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions automatitzades de la Intervenció de la Generalitat Valenciana, serà obligatori utilitzar el tràmit telemàtic següent per a totes les actuacions d'alta, modificació i baixa d'estes dades. https://www.gva.es/es/inicio/procedimientos?id\_proc=22132.   
  
  
Sèptim. Instrucció i proposta de resolució del procediment  
D'acord amb el que es preveu en l'article 6 de l'Orde 8/2019, serà competent per a l'ordenació i instrucció del procediment la Direcció General d'Inclusió i Cooperació al Desenvolupament.  
De conformitat amb el que s'establix en l'article 43 de la Llei 39/2015, d'1 d'octubre, del procediment administratiu comú de les administracions públiques, durant l'ordenació i instrucció de l'expedient es podrà requerir de manera telemàtica l'esmena de la documentació presentada a través de la plataforma bústia del ciutadà.   
  
Quan la sol·licitud no reunisca els requisits exigits, o no s'acompanye de la documentació que d'acord amb esta resolució resulte exigible, es requerirà l'entitat perquè en el termini de 10 dies esmene la falta o hi adjunte els documents preceptius, amb la indicació que, si no ho fa així, es considerarà que ha desistit de la seua petició, després de la resolució que haurà de ser dictada en els termes previstos en la legislació de procediment administratiu comú.  
La comissió d'avaluació, d'acord amb el que s'establix en l'article 7 de l'Orde 8/2019, formularà la proposta de resolució, que contindrà:  
  
1. Sol·licituds de subvenció de programes que han resultat inadmeses, per la causa indicada en cada cas, i resulten excloses del procés de valoració.  
2. Resultat de la valoració de les entitats.  
3. Resultat de la valoració dels programes.  
4. Programes subvencionats i quantia de l'ajuda.   
5. Programes no subvencionables, amb el motiu de denegació.  
  
La comissió d'avaluació elevarà la proposta de concessió i denegació de les subvencions a la Direcció General d'Inclusió i Cooperació al Desenvolupament, que serà competent per a resoldre per delegació de la vicepresidenta segona i consellera de Serveis Socials, Igualtat i Habitatge.   
  
Octau. Criteris objectius de valoració  
Els criteris objectius de valoració de les entitats són els establits en l'article 10 de l'Orde 8/2019, els dels programes amb gastos de naturalesa corrent, els establits en l'article 11 d'esta i els dels programes amb gastos de naturalesa capital, els establits en els apartats 1 i 2 de l'article 12 d'esta orde.   
  
Nové. Gastos subvencionables   
Són subvencionables aquells gastos que de manera indubtable responguen a la naturalesa de l'activitat subvencionada i que resulten estrictament necessaris i es realitzen des de l'1 de gener fins al 31 de desembre de 2025. Es considerarà gasto realitzat el que ha sigut abonat amb anterioritat a la finalització del termini de presentació de la documentació de justificació.   
En tot cas, els gastos subvencionables s'ajustaran al que es disposa en l'article 22 de l'Orde 8/2019.  
  
Desé. Quantia de les ajudes  
La quantia de les ajudes es determinarà en aplicació del que es disposa en l'article 14 de l'Orde 8/2019.   
  
Onzé. Resolució i recursos contra esta  
El termini màxim per a resoldre i publicar la resolució d'este procediment serà de nou mesos, a comptar de l'endemà de la publicació de la resolució de la convocatòria d'ajudes en la publicació en el DOGV, de conformitat amb la disposició addicional novena del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna. Així mateix, l'esmentada convocatòria es resoldrà i comptabilitzarà abans de finalitzar l'exercici econòmic en què haja sigut convocada. Transcorregut el termini abans esmentat sense que se n'haguera procedit a la publicació, les entitats interessades podran entendre desestimades les seues sol·licituds per silenci administratiu. Tot això, sense perjuí que subsistisca l'obligació legal de l'Administració de resoldre expressament sobre la petició formulada.  
  
La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana i en la pàgina web d'Inclusió Social, http://www.inclusio.gva.es/va/web/integracion-inclusions ocial-cooperacion. La pràctica d'esta publicació, que tindrà els efectes de notificació, s'ajustarà al que disposen els articles 45.1.b i 45.3 de la 39/2015, d'1 d'octubre, de procediment administratiu comú de les administracions públiques.   
La Direcció General d'Inclusió i Cooperació al Desenvolupament és l'òrgan competent per a la resolució del procediment per delegació de la vicepresidenta segona del Consell i consellera de Serveis Socials, Igualtat Habitatge. La seua resolució posa fi a la via administrativa.  
  
Contra esta resolució, de conformitat amb els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, es podrà interposar, potestativament, un recurs de reposició en el termini d'un mes o, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en virtut dels articles 8 i 10 de la Llei 29/1998, de 13 de juliol, reguladora de la jurisdicció contenciosa administrativa.  
  
Dotzé. Règim de lliuraments de pagament  
Es realitzarà d'acord amb el que s'establix en l'article 44.1.d de la Llei 8/2023, de 27 de desembre, de pressupostos de la Generalitat per a l'exercici 2024, i es lliurarà el 100 % de l'import concedit en el moment de la concessió.  
  
  
Tretzé. Reformulació del projecte i memòria adaptada  
En el cas que la quantia de l'ajuda concedida a un programa siga inferior al 50 % de la quantia sol·licitada, es podran instar les corresponents entitats perquè en un termini no inferior a 10 dies hàbils presenten una adaptació de la memòria explicativa dels seus programes i ajusten els compromisos i les condicions a la subvenció. Les entitats instades hauran de presentar la seua memòria adaptada, encara que no es modifiquen les activitats inicialment previstes en l'execució d'este i es tracte solament d'un ajust pressupostari. No obstant això, tots els programes amb una quantia concedida igual o inferior a 3.000 € no necessitaran presentar una memòria adaptada.  
En qualsevol cas, la memòria adaptada haurà de respectar l'objecte, les condicions i la finalitat de la subvenció, així com els requisits i criteris de valoració establits en l'Orde 8/2019 i en esta convocatòria.  
  
L'absència de presentació de la documentació relativa a la reformulació en el termini abans esmentat comportarà el manteniment del contingut de la sol·licitud inicial.  
  
Catorzé. Justificació dels gastos   
1. Les entitats o organitzacions subvencionades queden obligades a justificar el compliment de les condicions imposades i la consecució dels objectius previstos en l'acte de concessió de la subvenció.  
2. Les entitats i organitzacions beneficiàries de la subvenció per una quantia total inferior a 60.000 € podran optar, a elecció seua, per realitzar la justificació, bé a través del compte justificatiu regulat en l'article 72 del Reglament de la Llei general de subvencions, o bé a través del compte justificatiu amb aportació d'informe d'auditoria regulada en l'article 74 del mateix text legal. Esta segona modalitat de justificació serà obligatòria quan la quantia total de la subvenció siga igual o superior a 60.000 €.  
3. La modalitat de compte justificatiu amb aportació de justificants de gastos en els termes previstos en l'article 72 del Reglament de la Llei general de subvencions contindrà la informació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà els documents recollits en l'article 72 del Reglament de la Llei general de subvencions.  
4. Amb la modalitat de compte justificatiu amb aportació d'informe d'auditoria de l'article 74 del Reglament de la Llei general de subvencions, l'entitat o organització beneficiària no està obligada a aportar justificants de despesa en la rendició del compte, sense perjuí de les actuacions de comprovació i control que puga realitzar la Intervenció General de la Generalitat i el Tribunal de Comptes en l'exercici de les seues competències.  
La verificació a realitzar per l'auditoria de comptes, en tot cas, tindrà l'abast següent:  
a) El compliment per part de les beneficiàries de les seues obligacions en la gestió i aplicació de la subvenció.  
b) L'adequada i correcta justificació de la subvenció per part de les beneficiàries atenent les instruccions dictades per la direcció general competent en matèria d'inclusió per a la justificació.  
c) La realitat i la regularitat de les operacions que, d'acord amb la justificació presentada per les beneficiàries, han sigut finançades amb la subvenció.  
d) L'adequat i correcte finançament de les activitats subvencionades, en els termes establits en l'apartat 3 de l'article 19 de la Llei 38/2003, de 17 de novembre.  
5. La documentació acreditativa de les despeses efectuades amb càrrec a la subvenció es presentarà per cada un dels programes subvencionats, i haurà d'anar acompanyada d'una relació de justificants per cada concepte de despesa que s'haja autoritzat, d'acord amb el desglossament pressupostari establit en la resolució de concessió, és a dir, diferenciant les despeses corrents de les despeses d'inversió i de les despeses de gestió i administració.  
a) Per a cada una de les relacions de justificants, s'especificaran les diferents partides gastades classificades com seguix:  
1. Gastos corrents: gastos de personal, gastos de manteniment i activitats o gastos de gestió i administració.  
2. Gastos d'inversió: gastos d'equipament o gastos d'obres  
b) No s'admetran compensacions entre gastos corrents i gastos d'inversió, estant cada un d'estos conceptes limitat per l'import assignat en la resolució de concessió, sense perjuí d'ulteriors modificacions autoritzades i dels índexs de desviació assumibles que s'establisquen en les instruccions de justificació.  
c) No s'admetran gastos corresponents a activitats realitzades fora de l'àmbit de la Comunitat Valenciana. Es pot afegir el paràgraf del manual de justificació:  
Només es podran justificar els gastos efectuats a la Comunitat Valenciana, i en cap cas els realitzats a la resta de l'Estat o a l'estranger. Excepte aquells béns que per la seua especialitat no puguen adquirir-se en el territori de la Comunitat Valenciana, estes adquisicions sempre tindran un caràcter excepcional i hauran de ser motivades mitjançant un certificat de la persona representant legal de l'entitat. En estos casos i respecte a esta classe de gasto, haurà de constar la seua autorització per la direcció general competent.   
d) En tots els casos, haurà de justificar-se, respecte de les despeses efectuades amb càrrec a la subvenció rebuda, la retenció i l'ingrés en la Delegació de l'Agència Estatal de l'Administració Tributària de les quantitats corresponents per rendiments del treball, rendiments d'activitats econòmiques, o pels rendiments procedents de l'arrendament o subarrendament d'immobles urbans, en els termes establits en la normativa reguladora de l'Impost sobre la Renda de les Persones Físiques.  
  
Igualment, en els casos de retribucions de personal contractat laboral, haurà d'acreditar-se l'ingrés de les cotitzacions en la Tresoreria General de la Seguretat Social.  
e) S'aportaran factures o rebuts originals per a justificar les despeses efectuades en les activitats desenvolupades per al compliment del programa subvencionat. Estos documents hauran de complir els requisits establits en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació.  
  
f) Quan les activitats hagen sigut finançades, a més de ser-ho amb la subvenció concedida amb càrrec a esta orde, amb fons propis o amb altres subvencions, ajudes, ingressos o recursos, procedents de qualssevol administracions o ens públics o privats, nacionals, de la Unió Europea o d'organismes internacionals, haurà d'acreditar-se en la justificació l'import, la procedència i l'aplicació d'estos fons a les activitats subvencionades.  
6. Els programes que subvencionen obres en què s'exigisca un projecte tècnic, se sotmetran a informe de l'Oficina Tècnica de Projectes i Obres de la conselleria competent en igualtat i inclusió social, d'acord amb l'apartat h) de l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
7. El termini màxim per a la justificació serà el 31 de març de l'exercici següent a la realització dels programes subvencionats, davant de la persona titular de la Direcció General d'Inclusió i Cooperació al Desenvolupament, sense perjuí del control financer que puga realitzar la Intervenció General de la Generalitat.   
Si vençut el termini de justificació l'entitat no haguera presentat els corresponents documents, se la requerirà perquè en el termini improrrogable de quinze dies siguen aportats, i se li comunicarà que la falta de presentació de la justificació en este termini portarà amb si l'exigència del reintegrament i altres responsabilitats establides en la Llei 38/2003, de 17 de novembre, d'acord amb el que s'establix en l'article 70 del Reglament de la Llei general de subvencions. La presentació de la justificació en el termini addicional establit en este apartat no eximirà el beneficiari de les sancions que, conforme a la Llei general de subvencions, corresponguen.  
8. De conformitat amb la disposició final de l'Orde 8/2019, la direcció general amb competències en inclusió social, desenvolupa un manual d'instruccions que comprén les bases generals de justificació de les subvencions anuals concedides per la Vicepresidència Segona i Conselleria de Serveis Socials, Igualtat i Habitatge amb càrrec a l'assignació tributària de l'IRPF en l'àmbit de la Comunitat Valenciana. Este manual constituïx una guia bàsica de regles a les quals hauran d'atindre's les entitats beneficiàries de les subvencions per a justificar els diferents gastos produïts amb motiu de la realització dels programes subvencionats amb càrrec a l'esmentada convocatòria.  
  
Quinzé. Logotip  
Les entitats que resulten subvencionades hauran d'incorporar de manera visible en el material que s'utilitze el logotip que figura en l'annex B d'esta resolució, a l'efecte de difusió dels programes finançats.   
  
  
Setzé. Transparència  
En compliment de la Llei 19/2023, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, els subjectes beneficiaris de la subvenció hauran de complir les obligacions següents en matèria de transparència:  
1. Les entitats hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:   
a) Perceben durant el període d'un any ajudes o subvencions públiques en una quantia superior a 100.000 euros.   
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.   
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.   
En particular, hauran de publicar, en els termes previstos en els principis generals de l'article 5 de la Llei 19/2013, la informació institucional, l'organitzativa de l'article 6 i l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep .   
Esta informació s'haurà de publicar a partir de l'any següent a aquell en el qual s'hagen superat els llindars establits i haurà de mantindre's publicada durant, almenys, quatre anys naturals.   
2. Sense perjuí de les obligacions previstes en l'apartat anterior, totes les entitats o persones beneficiàries de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol tipus, que siguen objecte de la subvenció, incloent-hi el logotip de la Generalitat Valenciana en mitjans de difusió com ara: cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats beneficiàries de subvencions estan obligades a subministrar a l'entitat concedent, després del requeriment previ, tota la informació que siga necessària per al compliment per esta de les obligacions previstes en la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haguera atés, l'òrgan que ha realitzat el requeriment podrà acordar, després de l'advertiment i l'audiència previs a l'interessat, la imposició de multes coercitives en els termes previstos en l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Desseté. Protecció de dades  
Este article té com a objectiu complir el que s'establix en la normativa de protecció de dades quant a la informació que ha de facilitar-se a les persones interessades.  
Així mateix, se l'informa del següent:  
1. Identitat del responsable del tractament: a Vicepresidència Segona i Conselleria de Serveis Socials, Igualtat i Habitatge.  
2. Delegació de Protecció de Dades: en tot cas, la persona interessada pot dirigir-se a la nostra Delegació de Protecció de Dades, al passeig de l'Albereda 16, 46220 València; adreça electrònica: ysc@knu.rg.  
3. Finalitat del tractament i tractaments afectats: finançar els programes d'interés general per a atendre fins d'interés social destinats a cobrir les necessitats específiques d'assistència social dirigides a l'atenció de les persones en situació de pobresa i exclusió social o que es troben en altres situacions d'especial vulnerabilitat a la Comunitat Valenciana.  
4. Origen de les dades: les dades arreplegades procedixen de les sol·licituds presentades per les entitats.  
5. Registre d'activitats de tractament: https://inclusio.gva.es/va/proteccio-de-dades.  
6. Conservació de les dades: les dades es conservaran durant el temps necessari per a complir amb la finalitat per a la qual es van sol·licitar i per a determinar les possibles responsabilitats que es puguen derivar d'esta finalitat i del tractament de les dades, de conformitat amb la normativa d'arxius i documentació.  
No obstant això, les dades personals podran conservar-se durant períodes més llargs sempre que es tracten exclusivament amb finalitats d'arxiu d'interés públic, fins d'investigació científica o històrica o fins estadístics. En tot cas, la informació que es publique en el portal de transparència estarà disponible en el mateix durant l'any de la concessió i durant l'any següent; passat este termini les dades deixaran de ser públiques en este portal.  
7. Cessió o comunicació de dades:  
- Les dades se cedixen a altres òrgans de l'Administració de la Comunitat Valenciana i a l'Administració de l'Estat, així com a òrgans administratius i jurisdiccionals.  
- Les dades es comunicaran a les següents persones destinatàries o categories de persones destinatàries:   
- La Base de Dades Nacional de Subvencions i la Intervenció.  
- Així mateix, es publicaran les subvencions concedides en el portal de transparència amb indicació del seu import, objectiu o finalitat de les persones beneficiàries.  
8. Drets de les persones sol·licitants: les persones interessades tenen dret a sol·licitar l'accés, rectificació i supressió de les seues dades de caràcter personal, així com a sol·licitar la limitació o l'oposició al seu tractament, i a no ser objecte de decisions individuals automatitzades, de manera presencial o telemàtica, de conformitat amb el que es preveu en el següent enllaç: https://sede.gva.es/va/proc19970.  
Sense perjuí de qualsevol altre recurs administratiu o acció social, si la persona interessada entén vulnerat el seu dret a la protecció de dades pot reclamar davant de la Delegació de Protecció de Dades de manera presencial o telemàtica, de conformitat amb el que es preveu en el següent enllaç: https://sede.gva.es/va/proc22094. Tot això, sense perjuí de la possibilitat de reclamar davant de l'Agència Espanyola de Protecció de Dades, a través de la pàgina web https:aepd.es/.  
9. Més informació de protecció de dades:  
https://www.gva.es/downloads/publicados/PR/TEXTO\_INFORMACION\_ADICIONAL.pdf  
  
Dihuité. Pla de control  
Es du a terme un pla de control de la realització de l'activitat subvencionada mitjançant la comprovació i control de la documentació de caràcter econòmic justificativa de l'import concedit i de la memòria tècnica relativa a l'actuació subvencionada, de conformitat amb el que s'establix en l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions.  
La direcció general competent en matèria d'inclusió i cooperació al desenvolupament té un procediment té un procediment de control que permet verificar i validar administrativament la totalitat de les subvencions concedides a les entitats beneficiàries, així com verificar sobre el terreny un conjunt representatiu, mitjançant la selecció aleatòria a criteri de l'òrgan gestor, de la mostra de les entitats beneficiàries i de les actuacions i activitats que es duen a terme.   
El percentatge mínim d'ajuda a controlar és d'un 25 % sobre el total pagat en la línia.   
  
Denové. Recursos contra la convocatòria  
Contra esta resolució, que posa fi a la via administrativa, podrà interposar-se un recurs potestatiu de reposició davant de la Vicepresidència Segona i Conselleria de Serveis Socials, Igualtat i Habitatge en el termini d'un mes comptat des de l'endemà de ser publicada, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu en el termini de dos mesos, a comptar de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que els interessats puguen presentar-ne qualsevol altre que consideren pertinent.  
   
  
València, 3 de juliol de 2024.- La vicepresidenta segona del Consell i consellera de Serveis Socials, Igualtat i Habitatge: Susana Camarero Benítez.  
  
  
  
ANNEX A  
  
Taules salarials màximes acceptades en l'exercici 2025  
Es mantenen els mateixos imports  
  
COS DE L'ADMINISTRACIÓ SALARI MÀXIM  
GRUP A (títol universitari de grau) 67.000,00 €  
GRUP B (tècnic/a superior de Formació Professional) 38.000,00 €  
GRUP C1 (títol de Batxillerat o tècnic/a de Formació Professional) 28.000,00 €  
GRUP C2 (títol de graduat/ada en Educació Secundària Obligatòria) 22.000,00 €  
  
  
  
  
ANNEX B - LOGOTIP  
  
  
  
El logotip que haurà d'utilitzar-se per a la difusió dels programes subvencionats per la Vicepresidència Segona i Conselleria de Serveis Socials, Igualtat i Habitatge serà:   
Per a reproduir-lo, en color o en blanc i negre, en valencià o castellà, les entitats subvencionades podran obtindre'l en la pàgina web de la Direcció General d'Inclusió i Cooperació al Desenvolupament o sol·licitar-lo en l'adreça de correu electrònic zmlj@nro.xi.  
Haurà d'utilitzar-se sempre guardant les proporcions del model en les ampliacions o reduccions, sense que calga que figure requadrat, i haurà de situar-se en el lloc preferencial del suport a difondre amb la mateixa categoria que el logotip de l'organització o entitat subvencionada.